
RAPORT

asupra proiectului de Lege pentru modificarea şi completarea Legii dialogului social nr.62/2011
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr.PLx.99/2017 din 1 februarie 2017, cu dezbaterea pe fond, în procedură obişnuită, a proiectului de Lege pentru modificarea şi completarea Legii dialogului social nr.62/2011.

La întocmirea prezentului raport, Comisia a avut în vedere:

· avizul favorabil al Consiliului Legislativ (nr.744/01.08.2016)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/1168/21.02.2017)

· punctul de vedere, negativ, al Guvernului.
Proiectul de lege are ca obiect de reglementare modificarea şi completarea Legii dialogului social nr.62/2011, republicată, cu modificările şi completările ulterioare, în sensul ca, din comisiile de dialog social, să facă parte şi reprezentanţi ai asociaţiilor şi fundaţiilor înfiinţate în temeiul Ordonanţei Guvernului nr. 26/2000 cu privire la asociaţii şi fundaţii, aprobată cu modificări şi completări prin Legea nr.246/2005, cu modificările şi completările ulterioare.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei din data de 20 februarie 2018 şi-au înregistrat prezenţa 18 deputaţi, din totalul de 23 membri ai comisiei.

Raportul comisiei a fost adoptat cu majoritate de voturi (două abţineri).

Proiectul de lege a fost adoptat de Senat în şedinţa din 22 decembrie 2016, în condiţiile articolului 75 alineatul (2) teza a III-a din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune plenului Camerei Deputaţilor respingerea iniţiativei legislative din următoarele considerente:

· în construcţia conceptuală a dialogului social, instituită de Organizaţia Internaţională a Muncii şi de Tratatul de Funcţionare al Uniunii Europene (TFUE), acesta este instrumentul la îndemâna guvernelor de congestiune a guvernanţei reprezentative, legitimată de reprezentativitatea dovedită a părţilor implicate, prin distincţie de alte instrumente de cooperare socială şi dialog cu organizaţiile societăţii civile pentru implicarea în procesele economice şi sociale a tuturor actorilor sociali interesaţi şi a cetăţenilor.
· Legea nr. 62/2011 reflectă construcţia dialogului social naţional, angajată de Guvern în raport cu tripartitismul OIM şi cu dialogul social european instituit de TFUE. 
· măsurile propuse, de redefinire a conceptului de dialog social, în raport cu cel instituit de OIM, prin implicarea în procesul de guvernanţă, ca parte egală în proces, a tuturor organizaţiilor societăţii civile, fără o reprezentativitate şi legitimitate dovedită şi fără criterii de selecţie identificate, nu pot fi susţinute.

PREŞEDINTE,



SECRETAR,

Adrian Solomon 


Violeta Răduţ
Întocmit,

Consilier parlamentar Lidia Vlădescu

